יהודי העיר רודניא שפשפו עיניהם בתדהמה בבוקרו של חול המועד חג הסוכות, למראה שליח הרבי מקים סוכה כשרה ומהודרת בחוצות העיר,לראשונה מזה עשורים רבים, למן הימים בהם היתה עיר ואם בישראל. .
גם אינם יהודים, מתושבי העיר שעברו באקראי ליד הסוכה הנבנית והולכת התפעלו מהמראה הלא צפוי, והביעו התעניינות בקונסטרוקציה הפסטורלית, בלב העיר הסואנת, אולם בשורות הבאות נסקור בקצרה את ההשפעה של הסוכה על יהודי העיר, כמובן. ואכן, בני המקום לא ניסו אפילו להסתיר את התרגשותם מהיהדות הנושמת והפעילה בגאון יעקב, בלב העיר שבה גדלו.
מדי יום נכנסו עשרות רבות בני כל הגילים, כולל משפחות שלמות שהגיעו על טפם כדי לזכות ולברך על ארבעת המינים, אצל חלקם – לראשונה בחייהם. וכך, בניגודיות מוחלטת לקור המקפיא מחוץ לסוכה, בפנים מקבלים את האורחים זוג השלוחים הרב מענדל ודבורה זלמנוב, במאור פנים – מסייעים לכולם לקיים את מצוות החג, איש איש בתורו. גם "לישב בסוכה" נשמע מדי פעם, שהרי הכנסת אורחים כדבעי מתקיימת לה בימים אלו בסוכת האחווה של יהודי רודניא, והאורחים הרבים נהנים ממטעמי הרבנית שתחי'.
יהודי רודני זכו בסט של ארבעת המינים שהוענק להם על מנת שיברכו כל יום, כמו כן חולקו ערכות של נרות שבת וחג ודפי הסבר מהודרים לחגי תשרי.
גם 'מבצע תורה' התקיים בשטורעם בתקופה זו, ולאחר הביקור בסוכה התאספו יחד ללימוד משותף ושיעורים העוסקים בענייני דיומא, תפילה בצוותא, נתינת צדקה ואמירת פרקי תהילים יומית. 'קליפים' מושקעים בנושאי החג, כמו גם וידאו תיעודי מיוחד מהרבי נשיא דורנו, הוקרן על גבי מסך גדול, לתועלת כלל באי הסוכה.
גדול תלמוד שמביא לידי מעשה: ומה לנו גדול ממעשה שיש בו גם כדי להעיד על השמחה וגם כדי לפעול בעצמו שמחה – בכל אחד מימות החג התקיימה שמחת בית השואבה ברוב עם הדרת מלך באופן שסחף את כולם למעגלי הרוקדים, כדי לשאוב דליים של שמחה לכל השנה.